Virallinen lehti nro C 181 , 24/06/1996 s. 0045



B4-0687, 0688, 0691, 0692 ja 0693/96 Päätöslauselma Kroatian jättämisestä Euroopan neuvoston ulkopuolelle Euroopan parlamentti, joka - ottaa huomioon aikaisemmat päätöslauselmansa Kroatian tilanteesta ja 27. huhtikuuta 1995 antamansa lausunnon ehdotuksesta neuvoston asetukseksi asetuksen (ETY) N:o 3906/89 muuttamisesta taloudellisen tuen antamiseksi Kroatialle (KOM(94)0526 - C4-0260/94 - 94/0271(CNS)) ((EYVL C 126, 22.5.1995, s. 77)), A. ottaa huomioon, että Euroopan neuvoston ministerikomitea päätti 14. toukokuuta 1996 lykätä Kroatian liittymistä neuvostoon ja kehotti Kroatian hallitusta saamaan aikaan edistystä demokratian ja ihmisoikeuksien alalla, B. katsoo, että entisen Jugoslavian tasavaltojen integroituminen Euroopan demokraattisiin järjestöihin on merkittävä osa kestävän rauhan saavuttamista alueella, C. korostaa, että entisen Jugoslavian tasavaltojen integroituminen Euroopan demokraattisiin rakenteisiin edellyttää, että perusvapauksia ja vähemmistöjen oikeuksia sekä demokraattisia perusperiaatteita kunnioitetaan poikkeuksetta, D. on erittäin huolissaan siitä, että useita journalisteja on asetettu syytteeseen ja että riippumattomia tiedotusvälineitä on lakkautettu sen jälkeen, kun Kroatiassa hyväksyttiin lehdistönvapautta rajoittava laki, ja käytäntö osoittaa, että valtiollisia tiedotusvälineitä ja riippumattomia tiedotusvälineitä kohdellaan eri tavalla jakelussa, tiedonsaannissa, rekisteröinnissä sekä mainostamis- ja luotonsaantimahdollisuuksissa, E. ottaa huomioon, että paikallisvaalit pidetään syyskuussa ja että moniarvoisten, riippumattomien tiedotusvälineiden olemassaolo on edellytys demokraattisten vaalien pitämiselle, 1. Panee merkille Euroopan neuvoston ministerikomitean päätöksen ja kannattaa sen poliittisen komitean päätöstä lykätä Kroatian ottamista Euroopan neuvoston jäseneksi; 2. Kehottaa Kroatian presidenttiä ja hallitusta viipymättä noudattamaan ihmisoikeuksien ja demokraattisten vapauksien perusperiaatteita sellaisina kuin ne ovat Euroopan neuvoston yleissopimuksessa ihmisoikeuksien ja perusvapauksien suojaamiseksi; 3. Kannattaa Euroopan neuvoston päätöstä asettaa Kroatian liittymiselle seuraavat ehdot: - lehdistönvapauden kunnioittaminen, - serbipakolaisten kotiinpaluun salliminen, - täysipainoinen yhteistyö Haagin kansainvälisen tuomioistuimen kanssa, - täysipainoinen yhteistyö Euroopan unionin kanssa Mostarin kriisin ratkaisemiseksi, - paikallisvaalien tulosten kunnioittaminen ja Zagrebin pormestarin valinnan salliminen; 4. Pyytää, että komissio ja neuvosto osallistuisivat aktiivisesti demokratian täydelliseen toteuttamiseen Kroatiassa toteuttamalla ohjelmia PHAREn demokratiaohjelman puitteissa; 5. Kehottaa Kroatian viranomaisia myöntämään kaikille puolueille pääsy televisioon ja hallituksen valvonnassa oleviin tiedotusvälineisiin vaalikampanjan aikana; 6. Esittää Euroopan neuvostolle toivomuksen saada säännöllisesti tietoa sen uusien jäsenvaltioiden ottamista koskevasta politiikasta; 7. Kehottaa puhemiestään välittämään tämän päätöslauselman komissiolle, neuvostolle, Kroatian presidentille, parlamentille ja hallitukselle sekä Euroopan neuvoston ministerikomitealle ja parlamentaariselle yleiskokoukselle.